জয়নগর মজিলপুর

**জয়নগর মজিলপুর**  হল ভারতের পশ্চিমবঙ্গ রাজ্যের  দক্ষিণ ২৪ পরগণা জেলার অন্তর্গত একটি শহর ও পৌরসভা এলাকা। এই শহরটি কলকাতার দক্ষিণ শহরতলিতে অবস্থিত। এটি বৃহত্তর কলকাতার অন্তর্ভুক্ত এবং কলকাতা মেট্রোপলিটান ডেভেলপমেন্ট অথরিটির অধীনস্থ এলাকা।

## ইতিহাস
শিয়ালদহ–নামখানা রেললাইনের পশ্চিমে জয়নগর ও পূর্বে মজিলপুর অবস্থিত। কায়স্থ প্রধান জয়নগর হল প্রাচীন, অপরদিকে ব্রাহ্মণ প্রধান মজিলপুর হল অপেক্ষাকৃত নবীন। ষোড়শ-সপ্তদশ শতাব্দীর মঙ্গলকাব্যগুলিতে জয়নগরের উল্লেখ থাকলেও মজিলপুরের নেই। একসময় এই জয়নগর ও মজিলপুরের বুক চিরে প্রবল ধারায় প্রবাহিত হয়ে যেত আদিগঙ্গার ধারা যা আজ মৃতপ্রায় এবং মানুষ তাঁকে অধিগ্রহণ করে নিয়ে মিত্রগঙ্গা, মতিলালগঙ্গা, ঘোষগঙ্গা, বোসগঙ্গা নাম দিয়ে পুকুরের ন্যায় প্রতিপালন করছে। আদিগঙ্গার প্রাচীন প্রবাহপথে অবস্থিত সুন্দরবনের অন্তঃপাতী এই স্থান একসময় ঘন জঙ্গলাকীর্ণ ছিল। একসময় এখানকার আদিগঙ্গার উপর দিয়ে পর্তুগিজ বণিকদের জাহাজ যাতায়াত করত এবং আন্দুল গ্রামের কাছে বর্তমান সাঁকরাইল খাল দিয়ে পাশে হুগলি জেলার সপ্তগ্রামে পৌঁছাত। ১৭৫০ সালে যখন নবাব আলীবর্দী খাঁ বেতরের কাছে খাল কেটে গঙ্গার মূল ধারা ঘুরিয়ে সরস্বতী নদীর মরা খাত দিয়ে বজবজ, ফলতা, ডায়মণ্ডহারবারের পাশ দিয়ে সাগরের মুড়িগঙ্গায় নিয়ে গিয়ে মেশায় তখন থেকেই আদিগঙ্গার মৃত্যু ঘণ্টা বাজতে শুরু করে। ঘটনাচক্রে, এই জলপথে আগত বিদেশী মগ, পর্তুগীজ, ফরাসী জলদস্যুরা প্রায়শই জয়নগরে লুট সন্ত্রাস চালাত এবং নিকটবর্তী জঙ্গলে ঢেকে থাকা মগরাহাট এলাকায় লুকিয়ে থাকত। কথিত আছে এই মগ দস্যুদের নামানুসারে মগরাহাটের নামকরণ হয়েছে। তবে এই জয়নগর মজিলপুরের বেশীরভাগ মানুষ এসেছে বাইরে থেকে যেমন মতিলালরা ও দত্তরা এসেছিল যশোর থেকে তেমনি মিত্ররা আসে বেহালার বড়িশা থেকে। আর আদিগঙ্গার মাহাত্ম্য ও তার দুই তীরে মন্দির ও শ্মশানের অবস্থান থাকায় নিষ্ঠাবান ব্রাহ্মনদের আগমন ঘটে।

বিপ্রদাস পিপলাই রচিত 'মনসাবিজয়' কাব্যে প্রথম জয়নগরের নাম শোনা যায়। দশম শতাব্দীর শেষের দিকে এই জয়নগরের রাজা নীলকণ্ঠ মতিলাল, করদ রাজ্যের নরপতি হিসেবে রাজা সুবুদ্ধিরায়ের রায়নগর রাজ্য তথা পূর্বে রায়মঙ্গল থেকে পশ্চিমে সরস্বতী নদী পর্যন্ত বিস্তৃত বিশাল এলাকার কিছু অংশ শাসন করতেন। একাদশ শতাব্দীর শুরুতে যখন সমগ্র গাঙ্গেয় ব-দ্বীপ প্রবল জলচ্ছ্বাসে ভেসে যায় তখন রায়নগর রাজ্যের অধিকাংশ জনমানবহীন হয়ে পড়ে। ভেসে যায় মতিলাল বংশের কুলদেবী জয়চণ্ডীও। তার কিছুদিন পরেই রাজা নীলকণ্ঠ মতিলাল মগধের যুদ্ধে প্রাণ হারালে তাঁর ভাই সপরিবারে যশোরে চলে যান। এর কয়েক পুরুষ পরে ঐ বংশের সুপুত্র গুনানন্দ মতিলাল ষোড়শ শতাব্দীর শুরুর দিকে একদিন নৌকাযোগে আদিগঙ্গা দিয়ে বাণিজ্যে যাওয়ার সময় সন্ধ্যা হয়ে যাওয়ায় নদী তীরে তাঁর বজরা নোঙর করেন। সেই রাতেই তিনি স্বপ্নাদেশে জানতে পারেন যে তাঁদের বংশের হারিয়ে যাওয়া কুলদেবী জয়চণ্ডী নদী তীরবর্তী ওই অঞ্চলে শিলা রূপে অধিষ্ঠান করছেন। দেবীর নির্দেশ মেনে ঘুম থেকে উঠে পরের দিন সকালেই পাইক বরকন্দাজ নিয়ে গুণানন্দ ঢোকেন জঙ্গলে। তখন জয়নগর ছিল ঘন জঙ্গলে ঢাকা। সেখানেই জঙ্গলের মধ্যে একটি বকুল গাছের তলা থেকে দেবী জয়চণ্ডীর পাথরের খণ্ড খুঁজে পান তিনি। সেই পাথরের খণ্ড দেখে বকুলগাছের কাঠ দিয়ে দেবীর দারুমূর্তি ও মন্দির প্রতিষ্ঠা করার সিদ্ধান্ত নেয় গুণানন্দ। নিজে দাঁড়িয়ে থেকে সেই কাজ করানোর ইচ্ছে হয়েছিল তাঁর। কিন্তু সেটা যশোর থেকে করা সম্ভব ছিল না। আর তাই সেই মন্দিরের পাশেই নিজের বসতবাটি তৈরির পরিকল্পনা করেন তিনি। সেই বাড়িতেই সপরিবারে বসবাস শুরু করেন গুণানন্দ। এরপর তিনি দেবীর সেবার জন্য যশোর থেকে নিয়ে আসেন টুনুপণ্ডিত ও তার পরিবারকে। সেই থেকে এই দেবীর নিত্যসেবা ও পুজো আজও চলে আসছে অপ্রতিহত গতিতে। এই দেবী জয়চণ্ডীর নামে জয়নগরের নামকরণ হয়েছে। মতিলাল বংশের পর এখানে কায়স্থ সেন এবং বড়িশার মিত্র বংশ বসতি স্থাপন করে। মিত্র পরিবারের প্রতিষ্ঠিত রাধাবল্লভ মন্দির ও দ্বাদশ শিব মন্দির বর্তমান।

জয়নগরের পূর্বদিকে মজিলপুর। আদিগঙ্গার মজে যাওয়া গর্ভে স্থানটির সৃষ্টি বলে নাম হয়েছে মজিলপুর। সপ্তদশ শতাব্দীর শুরুতে মুঘল সম্রাট আকবরের সেনাপতি মানসিংহ যশোর আক্রমণ করলে মহারাজ প্রতাপাদিত্যের মুন্সী চন্দ্রকেতু দত্ত আত্মরক্ষার তাগিদে সুন্দরবন অধ্যুষিত এই চড়ায় চলে আসেন এবং তাঁর সঙ্গে তাঁর কুলগুরু শ্রীকৃষ্ণ উদ্‌গত এবং রঘুনন্দন পোতা নামক দুই দাক্ষিণাত্য বৈদিকশ্রেণীর ব্রাহ্মণও এখানে চলে আসেন। এই দত্ত, উদ্‌গত এবং পোতা বংশের হাত ধরেই ক্রমে মজিলপুরের উত্থান ঘটে। পরবর্তীকালে এই উদ্‌গতদের বংশধরেরা ভট্টাচার্য ও ব্রহ্মচারী এবং পোতাদের বংশধরেরা চক্রবর্তী পদবী ধারণ করেন। অষ্টাদশ শতকের প্রথমভাগেও এইস্থান দিয়ে আদিগঙ্গার প্রবাহ বর্তমান ছিল। তখন আদিগঙ্গার তীরবর্তী স্থানগুলি ছিল গভীর জঙ্গলে ভরা এবং নিরিবিলি। সেইসময় স্বামী ভৈরবানন্দ নামে এক তন্ত্রসাধক নির্জন স্থান দেখে এখানে সাধনায় বসেন ও কিছুদিনের মধ্যে স্বপ্নাদেশে জানতে পারেন যে মা কালী পাশের পদ্মপুকুরের গভীর জলে উপেক্ষিতা হয়ে পড়ে আছেন। এরপর স্বামী ভৈরবানন্দ অনুসন্ধান করে একটি প্রাচীন কষ্টিপাথরের কালীমূর্তি পান। বিগ্রহটিকে প্রতিষ্ঠা করেন তাঁরই নির্মিত একটি ছোট্ট কুটিরে। পরবর্তীকালে স্বামী ভৈরবানন্দ সাধনার উদ্দেশ্যে অন্যত্র চলে যাওয়ার আগে তাঁর শিষ্য রাজেন্দ্রলাল চক্রবর্তীকে ঐ মূর্তি পূজার দায়িত্ব দিয়ে যান। রাজেন্দ্রলাল চক্রবর্তী ছিলেন পোতা বংশেরই উত্তরসূরী। অষ্টাদশ শতকের মধ্যভাগে রাজেন্দ্রলাল আবারো দেবীর স্বপ্নাদেশ পান এবং দেবীর আদেশানুযায়ী পদ্মপুকুরের পাশে পড়ে থাকা নিমকাঠ দিয়ে দেবীর দারুমূর্তি ও মন্দির নির্মাণ করেন। রাজেন্দ্রলালের সাধনায় সন্তুষ্ট হয়ে মা কালী তাঁকে একটি দৈব ওষুধ প্রদান করেছিলেন, যা সেবন করলে বিভিন্ন দুরারোগ্য ব্যাধি থেকে নিস্তার পাওয়া যেত। ধন্বন্তরীর মতো ওই ওষুধ কাজ করত বলে, সেই থেকে এই কালী বিগ্রহটি ধন্বন্তরী কালী নামে পরিচিত হয়, মন্দিরের নাম হয় ধন্বন্তরী কালীবাড়ি। প্রতি বছর বৈশাখ মাসে এই কালী বিগ্রহ কে কেন্দ্র করে এক পক্ষকাল ব্যাপী বিশাল মেলা হয়৷ শুক্লা প্রতিপদ থেকে পূর্ণিমা পর্যন্ত, প্রতিদিন দেবীকে ভিন্ন ভিন্ন রূপে উপস্থাপনা করা হয়৷ 'রূপ' অর্থে মায়ের 'বেশ' পরিবর্তন করা হয় বলে একে 'বেশের মেলা' বলা হয়৷

আদিগঙ্গার মজে যাওয়া খাতে মজিলপুরের বিখ্যাত দত্ত পরিবারের জমিদারি ও হাঁকডাক ইতিহাসে উল্লেখ আছে। তবে এরা খুব অত্যাচারী ও অনিয়ন্ত্রিত জীবনযাপন করে জমিদারি খতম করে। বিশেষ করে দাসী বা বাঈদের প্রতি এদের অমানবিক অত্যাচার এই দত্তরাজ সমাপ্তির অন্যতম কারণ। ঐতিহাসিক কালিদাস দত্তের মতো দত্ত বংশের উজ্জ্বল সন্তান অনেকেই ছিল এবং এই বংশের সঙ্গে একাধিক ভালো মানুষের পরিচয় বা আনাগোনা ছিল। সাহিত্য সম্রাট বঙ্কিমচন্দ্র চট্টোপাধ্যায় যখন বারুইপুরের সাবজুডিশিয়াল ম্যাজিস্ট্রেট হয়ে আসেন তখন তিনি এই দত্ত পরিবারের আতিথ্যে বেশ কিছুদিন কাটিয়ে ছিলেন এবং তাঁর বিখ্যাত উপন্যাস 'বিষবৃক্ষ' রচনার পটভূমিকা হিসাবে এই দত্ত পরিবারের জমিদারি ও তার আনাচকানাচ কে বেছে নিয়েছিলেন যার অনেক অংশের সাথে আজও উপন্যাসের মিল খুঁজে পাওয়া যায়।

জয়নগর মজিলপুর শুধু তার মোয়ার জন্য বিখ্যাত নয়, বরং ভারতের স্বাধীনতা সংগ্রামে বীরত্বের জন্য ইতিহাসে একটি চিরস্মরণীয় স্থান। এটি বহু বিপ্লবী ও শহীদের জন্মস্থান, যা সশস্ত্র বিপ্লবী আন্দোলনে সক্রিয় ভূমিকা নিয়েছিল। ঐতিহাসিক এই শহরে বেড়ে উঠেছেন স্বাধীনতা সংগ্রামী কানাইলাল ভট্টাচার্য। এছাড়া পণ্ডিত শিবনাথ শাস্ত্রী, ডাঃ নীলরতন সরকার, কবি শক্তি চট্টোপাধ্যায়, সংগীতশিল্পী হেমন্ত মুখোপাধ্যায়, নির্মলা মিশ্র প্রভৃতি বরেণ্য মানুষেরা এখানকারই সন্তান।

## ভূগোল
জয়নগর মজিলপুর শহরটি  দ্রাঘিমাংশে অবস্থিত। সমুদ্রপৃষ্ঠ হতে এই শহরের গড় উচ্চতা হল ।
সিন্ধু-গাঙ্গেয় সমভূমির বেশিরভাগ এলাকার মতো, জয়নগর মজিলপুরের মাটি ও জল মূলত পলিজ (alluvial) প্রকৃতির। শহরের মাটির তলায় কাদা, পলি, বিভিন্ন ক্রমের বালি ও নুড়ি নিয়ে গঠিত কোয়্যাটারনারি যুগের পললস্তর দেখা যায়। পললস্তরগুলি দুটির কাদার স্তরের মধ্যে বদ্ধ রয়েছে। নিচের কাদার স্তরটির গভীরতা ২৫০ মিটার (৮২০ ফুট) থেকে ৬৫০ মিটার (২,১৩৩ ফুট) এবং উপরের কাদার স্তরটির গভীরতা ১০ মিটার (৩৩ ফুট) থেকে ৪০ মিটার (১৩১ ফুট)। ব্যুরো অফ ইন্ডিয়ান স্ট্যান্ডার্ডসের হিসেব অনুযায়ী, জয়নগর মজিলপুর শহর তৃতীয় ভূ-কম্পী ক্ষেত্রের অন্তর্গত, যার মাত্রা ১ (I) থেকে ৫ (V) (ভূমিকম্পের বৃদ্ধিপ্রবণতা অনুসারে)। আবার রাষ্ট্রসংঘ উন্নয়ন কর্মসূচির রিপোর্ট অনুযায়ী বায়ুপ্রবাহ ও ঘূর্ণিঝড় ক্ষেত্র হিসেবে জয়নগর মজিলপুর “অতি উচ্চ ক্ষয়ক্ষতি-প্রবণ” এলাকা।

## জলবায়ু
জয়নগর মজিলপুরের জলবায়ু "ক্রান্তীয় সাভানা" প্রকৃতির ("কোপেন জলবায়ু শ্রেণিবিভাগ" অনুসারে Aw)। বার্ষিক সর্বনিম্ন তাপমাত্রা ২৬.৮° সেন্টিগ্রেড এবং মাসিক সর্বনিম্ন তাপমাত্রা ১৯°-৩০° সেন্টিগ্রেডের মধ্যে থাকে। এখানে গ্রীষ্মকাল উষ্ণ ও আর্দ্র। এই সময় সর্বনিম্ন গড় তাপমাত্রা ৩০° সেন্টিগ্রেডের কাছাকাছি থাকলেও মে-জুন মাসে সর্বোচ্চ গড় তাপমাত্রা প্রায়শই ৪০° সেন্টিগ্রেড ছাড়িয়ে যায়। শীতকাল সাধারণত মাত্র আড়াই মাস স্থায়ী হয়। ডিসেম্বর-জানুয়ারি মাসে সর্বনিম্ন গড় তাপমাত্রা ৯°-১১° সেন্টিগ্রেডের কাছাকাছি থাকে। শহরের সর্বোচ্চ ও সর্বনিম্ন তাপমাত্রার রেকর্ড যথাক্রমে ৪৩.৯° সেন্টিগ্রেড ও ৩.২° সেন্টিগ্রেড। সাধারণভাবে মে মাস শহরের উষ্ণতম মাস। এই সময় শহরের সর্বোচ্চ ও সর্বনিম্ন গড় তাপমাত্রা থাকে যথাক্রমে ৩৭° সেন্টিগ্রেড ও ২৭° সেন্টিগ্রেড। অন্যদিকে জানুয়ারি শীতলতম মাস। জানুয়ারির সর্বোচ্চ ও সর্বনিম্ন গড় তাপমাত্রা যথাক্রমে ২৩° সেন্টিগ্রেড ও ১২° সেন্টিগ্রেড। গ্রীষ্মের শুরুতে প্রায়শই শিলাবৃষ্টি, ঝড় ও বজ্রবিদ্যুৎ সহ বৃষ্টিপাত হয়ে থাকে। এই ধরনের ঝড়বৃষ্টি প্রকৃতিগতভাবে পরিচলন। এর স্থানীয় নাম কালবৈশাখী।

দক্ষিণ-পূর্ব মৌসুমি বায়ুর বঙ্গোপসাগরীয় শাখাটি শহরে বৃষ্টিপাত ঘটানোর জন্য দায়ী। বর্ষাকাল সাধারণত স্থায়ী হয় জুন থেকে সেপ্টেম্বর মাস পর্যন্ত। শহরের বার্ষিক ১৫৮২ মিলিমিটার বৃষ্টিপাতের অধিকাংশই এই সময়ে ঘটে থাকে। অগস্ট মাসে বৃষ্টিপাতের পরিমাণ সর্বোচ্চ থাকে। এই সময় গড়ে ৩০৬ মিলিমিটার বৃষ্টিপাত হয়। জয়নগর মজিলপুর বার্ষিক ২,৫২৮ ঘণ্টার সূর্যালোক পেয়ে থাকে। অধিকাংশ সূর্যালোক প্রাপ্তির সময় মার্চ মাস।





## জনপরিসংখ্যান

ভারতের ২০১১ সালের আদমশুমারি অনুসারে জয়নগর মজিলপুর শহরের জনসংখ্যা হল ২৫,৯২২ জন। এর মধ্যে পুরুষ ১৩,২৩৪ (৫১%) জন, এবং মহিলা ১২,৬৮৮ (৪৯%) জন। এখানে সাক্ষর ২০,৮৯৮ জন। ৬ বছর বয়সের নিচে জনসংখ্যা হল ২,২৭৭ জন (মোট জনসংখ্যার ৮৮.৩৮% এর বয়স ৬ বছরের উপরে)।

ভারতের ২০০১ সালের আদমশুমারি অনুসারে জয়নগর মজিলপুর শহরের জনসংখ্যা ছিল ২৩,৩১৫ জন। এর মধ্যে পুরুষ ছিল ৫২% এবং নারী ছিল ৪৮%। এখানে সাক্ষরতার হার ছিল ৭৬%। পুরুষদের মধ্যে সাক্ষরতার হার ছিল ৮২% এবং নারীদের মধ্যে সাক্ষরতার হার ছিল ৭১%। সারা ভারতের সাক্ষরতার হার ৫৯.৫%, তার চাইতে জয়নগর মজিলপুর শহরের সাক্ষরতার হার ছিল বেশি। এই শহরের জনসংখ্যার ১০% ছিল ৬ বছর বা তার কম বয়সী।

## প্রশাসন
জয়নগর মজিলপুর শহরের একটি স্থানীয় স্বায়ত্তশাসন সংস্থা হল জয়নগর মজিলপুর পৌরসভা। জয়নগর মজিলপুর শহরের  অঞ্চলের পৌর পরিষেবা দেওয়া ও নগরাঞ্চলের উন্নয়ন এই পৌরসভার প্রাথমিক দায়িত্ব। এটি একটি বিধিবদ্ধ সরকারি সংস্থা। ১৮৬৯ সালের ১ লা এপ্রিল জয়নগর, মজিলপুর ও আরও ৪-৫টি ছোটো ছোটো অঞ্চল (চাঁপাতলা, হাসানপুর, গহেরপুর, ইত্যাদি) নিয়ে এই পৌরসভাটি গঠিত হয়েছিল। এটি ভারতের প্রাচীনতম পৌরসভাগুলির মধ্যে অন্যতম। জয়নগর মজিলপুর পৌরসভার সদস্যরা শহরের জনসাধারণ কর্তৃক প্রত্যক্ষভাবে পাঁচ বছরের মেয়াদে নির্বাচিত হন। এই পৌরসভাটি জনসংখ্যার ভিত্তিতে ১৪ টি প্রশাসনিক ওয়ার্ডে বিভক্ত। এক এক জন পৌরপ্রতিনিধি এক-একটি ওয়ার্ড থেকে নির্বাচিত হন। নির্বাচিত পৌরপ্রতিনিধিরা নিজেদের মধ্যে থেকে একজন পৌরপ্রতিনিধিকে পৌরপ্রধান হিসেবে নির্বাচিত করেন। সরকারি আধিকারিকরা তাদের কাজে সহায়তা করেন। ১৮৬৪ সালের বেঙ্গল মিউনিসিপাল ইমপ্রুভমেন্ট অ্যাক্ট কার্যকর হওয়ার সাথে সাথে জয়নগর মজিলপুর পৌরসভা গঠিত ও অনুমোদিত হয়। তার আগে ১৮৫০ সালের টাউন ডেভেলপমেন্ট অ্যাক্ট অনুসারে যে জয়নগর টাউন কমিটি গড়ে উঠেছিল, তার সভাপতি ছিলেন তৎকালের অন্যতম শ্রেষ্ঠ সাপ্তাহিক পত্রিকা 'সোমপ্রকাশ'এর সম্পাদক দ্বারকানাথ বিদ্যাভূষণের ভগ্নীপতি তথা বাংলার নবজাগরণের অন্যতম পথিকৃৎ আচার্য শিবনাথ শাস্ত্রীর পিতা পণ্ডিত হরানন্দ বিদ্যাসাগর (১৮২৭-১৯১২) মহাশয়। ১৮৬৯ সালে সদ্যগঠিত পৌরসভার পৌরপ্রধানের পদও তিনি অলঙ্কৃত করেন।

আইনশৃঙ্খলা রক্ষার জন্য জয়নগর থানা দায়ীত্বপ্রাপ্ত। জয়নগর মজিলপুর পৌরসভা এবং জয়নগর ১ ও জয়নগর ২ সমষ্টি উন্নয়ন ব্লকদুটি এই থানার আওতাধীন। জয়নগর থানার আওতাভুক্ত মোট এলাকা হল ।

## পরিবহণ
### রেলপথ
জয়নগর মজিলপুর শহরে পরিবহন ব্যবস্থার প্রাথমিক মাধ্যম হল রেলপথ। জয়নগর মজিলপুর শহর ও তার পার্শ্ববর্তী এলাকাগুলি কলকাতা শহরতলি রেলওয়ের জয়নগর মজিলপুর রেলওয়ে স্টেশন দ্বারা পরিবেশিত হয়। এই রেলওয়ে স্টেশনটি শিয়ালদহ রেলওয়ে স্টেশন থেকে  দক্ষিণে শিয়ালদহ–নামখানা লাইনে অবস্থিত। এটি ভারতীয় রেলওয়ের অধীনস্থ পূর্ব রেলওয়ের আওতাধীন। জয়নগর মজিলপুর রেলওয়ে স্টেশনটি শিয়ালদহ রেলওয়ে বিভাগের ব্যস্ততম রেলওয়ে স্টেশনগুলির মধ্যে অন্যতম।

### রাস্তাপথ
জয়নগর মজিলপুর শহরটি ১ নং রাজ্য সড়ক দ্বারা কলকাতা ও বাংলার অন্যান্য শহরগুলির সঙ্গে সংযুক্ত। জয়নগর মজিলপুর শহরে বাস পরিষেবা সরকারি ও বেসরকারী উদ্যোগে পরিচালিত হয়ে থাকে। এখানকার সরকারি বাস পরিবহন সংস্থাগুলি হল পশ্চিমবঙ্গ ভূতল পরিবহন নিগম, কলকাতা রাষ্ট্রীয় পরিবহণ সংস্থা, ক্যালকাটা ট্রামওয়েজ কোম্পানি ইত্যাদি। জয়নগর মজিলপুরে পরিবহন ব্যবস্থার অপর এক বিশিষ্ট মাধ্যম হল ট্যাক্সি। কোনো কোনো নির্দিষ্ট রুটে অটোও চলাচল করে। স্বল্পদুরত্বের যাত্রীরা অনেক সময় রিক্সাও ব্যবহার করে থাকেন।

## সংস্কৃতি
জয়নগর মজিলপুর শহর তার সাহিত্যিক, শৈল্পিক ও বৈপ্লবিক ঐতিহ্যগুলির জন্য সুবিদিত। শিল্প ও সাহিত্যের প্রতি এলাকাবাসীদের বিশেষ আগ্রহ পরিলক্ষিত হয়ে থাকে; নতুন প্রতিভাকে গ্রহণ করার ঐতিহ্য জয়নগর মজিলপুর শহরকে তাই পরিণত করেছে প্রচণ্ড *সৃজনীশক্তিধর* এক শহরে।

জয়নগর মজিলপুরের অন্যতম চারিত্রিক বৈশিষ্ট্য হল শহরের ছোটো ছোটো অঞ্চলকে কেন্দ্র করে গড়ে ওঠা *পাড়া* সংস্কৃতি। সাধারণত প্রত্যেক পাড়ায় একটি করে ক্লাবঘর সহ নিজস্ব সংঘ বা ক্লাব থাকে। অনেক সময় ক্লাবগুলির নিজস্ব খেলার মাঠও থাকে। পাড়ার বাসিন্দারা অভ্যাসগতভাবে এখানে এই সব ক্লাবঘরে আড্ডা দিতে আসেন; মাঝেমধ্যে এই সব আড্ডা হয়ে ওঠে মুক্তছন্দের বৌদ্ধিক আলাপআলোচনা। এই শহরে রাজনৈতিক দেওয়াললিখনেরও এক ঐতিহ্য লক্ষিত হয়; এই সব দেওয়াললিখনে কেচ্ছাকেলেংকারির বর্ণনা থেকে শ্লেষাত্মক রঙ্গব্যঙ্গ, লিমেরিক, কার্টুন, ইস্তাহার – সবই বিধৃত হয়।

## খ্যাতি
জয়নগরের মোয়া নামক মিষ্টান্নটি সুপ্রসিদ্ধ। কনকচূর ধানের খই, নলেন গুড় ও গাওয়া ঘিয়ের তৈরী এই অতি জনপ্রিয় মিষ্টান্নটির জন্যে জয়নগর শহরের ব্যাপক পরিচিতি আছে। জয়নগরের মোয়া অনেক ধরনের উপাদান যুক্ত করে তৈরি করা হয়। এতে খেজুর গুড়, কনকচুর খই (ভাজা চাল/মুড়ি), এলাচি, পোস্ত-দানা, গাওয়া ঘি (গরুর দুধে তৈরি), ক্ষীর, পেস্তা, কাজুবাদাম, কিশমিশ মিশানো হয়। এই মিষ্টান্নটি শীতকালে (নভেম্বর থেকে ফেব্রুয়ারিতে) তৈরি করা হয়। সেইসময় জয়নগর শহর ও তার আশেপাশের প্রায় ২৫০ টি মিষ্টির দোকানে জয়নগরের মোয়া তৈরি করা হয়। এই জয়নগরের মোয়া ভারতের ভৌগোলিক স্বীকৃতি বহন করে।

## বিশিষ্ট ব্যক্তিত্ব
* শিবনাথ শাস্ত্রী
* উমেশচন্দ্র দত্ত
* কানাইলাল ভট্টাচার্য
* ভূতনাথ ভট্টাচার্য
* শক্তি চট্টোপাধ্যায়
* বিমলকৃষ্ণ মতিলাল
* কালীনাথ দত্ত
* নীলরতন সরকার
* যোগীন্দ্রনাথ সরকার
* ফণীন্দ্রনাথ ঘোষ
* হেমন্ত মুখোপাধ্যায়
* নির্মলা মিশ্র

## তথ্যসূত্র

## বহিঃসংযোগ
* 
* 

## আরও পড়ুন
* বৃহত্তর কলকাতার নগরাঞ্চলগুলির তালিকা
* কলকাতা মহানগর অঞ্চল
* কলকাতা মেট্রোপলিটান ডেভেলপমেন্ট অথরিটি

বিষয়শ্রেণী:পশ্চিমবঙ্গের শহর
বিষয়শ্রেণী:দক্ষিণ চব্বিশ পরগনা জেলার শহর ও নগর
বিষয়শ্রেণী:কলকাতা মহানগর অঞ্চলের শহর ও নগর
বিষয়শ্রেণী:কলকাতার শহরতলি
বিষয়শ্রেণী:কলকাতার পাড়া
বিষয়শ্রেণী:কলকাতা মহানগর অঞ্চল